РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-154/22

25. јануар 2022. године

Б е о г р а д

З А П И С Н И К

33. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 14. ЈАНУАРА 2022. ГОДИНЕ

 Седница је почела у 23,48 часова.

 Председавао је Владимир Димитријевић, председник Републичке изборне комисије.

 Седници су присуствовали: чланови Републичке изборне комисије: Драгана Одовић, Немања Поповић, Никола Јелић, Јелена Миленковић, Марија Ђоковић, Владимир Јестратијевић, Татјана Китановић, Вељко Одаловић, Владимир Матић, Срђана Видовић и Мирослав Васић; заменици одсутних чланова: Маја Пејчић, Милош Срећковић, Весна Стојковић, Бела Буташ, Џемил Диванефендић, Марина Марковић, Горан Дилпарић, Срђан Сандић, Зорица Симеуновић и Марица Бурсаћ; заменици присутних чланова: Нада Јелић, Срђан Зораја и Борис Бутулија, као и Срђан Смиљанић, секретар Републичке изборне комисије.

 Седници нису присуствовали: Усаме Зукорлић, заменик председника Републичке изборне комисије; чланови Комисије: Зоран Лукић, Марко Јанковић, Весна Миздрак, Џемил Сијарић, Ђула Ладоцки, Бранкица Јовић, Ђорђе Павловић, Миљкан Карличић, Бисерка Живковић, Милош Томашевић и Жељка Радета, као и др Миладин Ковачевић; заменици присутних чланова: Вељко Перовић, Бранибор Јовичић, Марина Ђукановић, Милован Амиџић, Марко Кулић, Александар Чамагић, Гордана Радић Поповић и Горан Михајловић, као и Енис Зековић, заменик одсутног члана.

 Осим чланова и заменика чланова Комисије, седници су присуствовали: Александар Марићевић, овлашћени посматрач Удружења Грађани на стражи и Тамара Антовић, овлашћени посматрач Удружења Цесид.

 Пре преласка на утврђивање дневног реда, Владимир Димитријевић председник Комисије, обавестио је присутне да је Марко Јанковић, координатор Комисије за Аутономну покрајину Косово и Метохија, приликом превоза гласачког материјала за спровођење републичког референдума на територији Косова и Метохије приведен на административном прелазу Мердаре од стране полиције привремених органа власти у Приштини, без икаквог правног основа. Напоменуо је да је Марко Јанковић био у пратњи два камиона која су превозила гласачки материјал за спровођења републичког референдума, чије је одржавање претходно и најављено Мисији Организације за европску безбедност и сарадњу у Приштини.

 Напоменуо је да се Марко Јанковић, тренутно налази у месту Лужане, да су с њим приведени и возачи камиона и аутомобила који је био у пратњи камиона, док су камиони који су превозили гласачки материјал заплењени.

 Нагласио је да је било планирано да се гласачки материјал преда Мисији ОЕБС у Приштини, која је, као и до сада, требало да изврши потребне радње за спровођење републичког референдума на Косову и Метохији.

 Изразио је жаљење због тога што привремени органи власти на територији Косова и Метохије, нису испоштовали једну од основних Уставом гарантованих грађанских права, а то је право изјашњавања на референдуму.

 На предлог председника, Комисија је, потом, већином гласова (21 за, један није гласао) и без дискусије, утврдила следећи

Д н е в н и р е д:

 1. Доношење одлуке о утврђивању и објављивању коначног броја гласача у Републици Србији;

 2. Р а з н о.

**Прва тачка дневног реда** – Доношење одлуке о утврђивању и објављивању коначног броја гласача у Републици Србији

 У уводним напоменама, председник Комисије је истакао да су чланови Комисије у материјалу за ову тачку дневног реда добили Предлог одлуке о утврђивању и објављивању коначног броја гласача у Републици Србији.

 Напоменуо је да је Комисија након доношења Одлуке о објављивању укупног броја гласача у Републици Србији, почев од 1. јануара 2022. године примила укупно 192 решења Министарства државне управе и локалне самоуправе на којима се заснивају промене у бирачком списку по закључењу бирачког списка, те да је коначан број гласача у Републици Србији, за све јединице локалне самоуправе и на свим гласачким местима, на дан 13. јануар 2022. године 6.510.323.

 Није било дискусије.

 Комисија је, већином гласова (20 за, два уздржана), донела Одлуку о утврђивању и објављивању коначног броја гласача у Републици Србији, у предложеном тексту, којом је утврђено да је коначан број гласача у Републици Србији, 6.510.323.

**Друга тачка дневног реда** – Разно

 Мирослав Васић је истакао да је чланом 2. Устава Републике Србије, између осталог, прописано да сувереност потиче од грађана који је врше референдумом, као и да ниједан државни орган, политичка организација, група или појединац не може присвојити сувереност од грађана. Напоменуо је да је мишљења да је за спровођење републичког референдума неопходно да буде спроведен на целокупној територији Републике Србије, а да би спровођењем републичког референдума само на делу територије, дошло до кршења Устава Републике Србије и других закона, што би довело у питање законитост овог референдума.

 С тим у вези, предложио је да се Комисија обрати Народној скупштини, захтевом да се спровођење републичког референдума, расписаног за 16. јануар 2022. године, одложи до испуњења услова да се он спроведе на целокупној територији Републике Србије.

 Надовезујући се на излагање Мирослава Васића, Вељко Одаловић је истакао да је Комисија у току поступка спровођења републичког референдума интензивно радила на томе да се обезбеде сви потребни услови за спровођење гласања на целокупној територији Републике Србије, те да стога актуелна дешавања не треба злоупотребљавати.

 Поводом предлога Мирослава Васића да се Комисија обрати Народној скупштини, председник Комисије је истакао да се о овом предлогу не може одлучивати у оквиру ове тачке дневног реда, већ искључиво у оквиру посебне тачке дневног реда неке од наредних седница Комисије.

 Своје излагање је закључио констатацијом да Комисија чини све из своје надлежности да свим грађанима Републике Србије, који имају пребивалиште на територији Аутономне покрајине Косово и Метохија обезбеди право изјашњавања на републичком референдуму, расписаном за 16. јануар 2022. године.

 Седница је завршена у 23,58 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић